WikiMapia is 'n Web 2.0 projek waarmee plekke en geboue oor die hele aarde etiketteer en beskryf kan word. Dit is ontwikkel deur die Russe Alexandre Koriakine en Evgeniy Saveliev, en was geïnspireer deur Google Maps en Wikipedia. WikiMapia laat enige besoeker met 'n webblaaier toe om kaarte van Google Maps te besigtig waarop plekke en geboue met reghoeke (of eerder polygons) aangedui is. Die tekskassie bevat inligting oor die plek, bv. die korrekte naam en of dit bv. 'n skool, kerk of winkelsentrum is en 'n skakel na wikipedia. Geregistreerde gebruikers kan huidige inligting aanlyn opdateer, regstel of aanvul; of nuwe plekke met 'n buitelyn merk op die kaart en inligting in die tekskassie voeg. Die nuut ingevoerde plekke word dadelik gepubliseer wanneer die gebruiker dit stoor op die webblad. Die inligting word ook in verskillende tale gestoor, selfs Afrikaans (AF) word ondersteun. Die sagteware hou selfs statistiek, per gebruiker, van hoeveel nuwe plekke gemerk is en die lengte van paaie, spoorlyne en riviere al gemerk is deur die gebruiker op WikiMapia. Integrasie met Google Earth en GPS-stelsels is ook moontlik.